《桂枝香 蟹》
清代·李符

秋宵月白。正三泖湖边，枯苇初织。采捕郎移，小艇呼灯争觅。

腹芒输海双螯绣，听爬沙、重寻无迹。西风珑畔，香粳偷饱，内黄凝液。

便日日、山厨捧出。胜夜照浑河，凿冰求得。剖向雕盘，朱橘香苞同色。

登高遍插茱萸罢，最思量、剩匡狼籍。江乡风味，如今但有、梦寻疏荻。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。